Irene Aurelia Tarimo (alizaliwa mwaka 1964) ni mhadhiri nchini Tanzania, na Mkuu wa Idara ya Masomo ya Sayansi ya Mazingira katika Chuo Kikuu Huria cha Tanzania . Pia ni mwanasayansi na mtafiti katika Chuo Kikuu Huria cha Tanzania . Alikuwa Mkurugenzi wa Kituo cha Mkoa wa Lindi wa Chuo Kikuu Huria cha Tanzania kwa takribani miaka kumi. Irene alimaliza elimu yake ya awali ya msingi Rombo. Katika elimu yake ya sekondari alikuwa mwanafunzi katika shule ya wasichana ya Weruweru iliyopo mjini Kilimanjaro na baadae kujiunga kidato cha tano na sita na shule ya wasichana ya Kilakala iliyopo Morogoro. Alijiunga na Chuo cha Uwalimu cha Dar es Salaam (DUCE) na kusoma masomo ya Kemia, Biolojia na Taaluma. Alipomaliza alipata ajira ya uwalimu katika shule za sekorandari, Shule ya Sekondari ya Kifungilo, Shule ya Sekondari ya Morogoro, Shule ya Sekondari ya Weruweru na Shule ya Sekondari ya Mwika. Mwaka 1995 alijiunga Chuo Kikuu Huria cha Tanzania na mwaka 2003 alitunukiwa Shahada ya awali ya Sayansi katika Taaluma (B.Sc.Ed) kwa daraja la kwanza. Irene aliweka historia kwa kuwa mwanafunzi wa kwanza tangu miaka kumi ya kuanzishwa Chuo Kikuu Huria mwaka 1992 kupata Alama ya daraja la kwanza.